‘जनतासँग जनप्रतिनिधि’ एमाले अभियान
नेकपा (एमाले) कपिलवस्तु जिल्ला कमिटीले ‘जनतासँग जनप्रतिनिधि’ अभियान सञ्चालन गरेको छ । जिल्ला कमिटीको वार्षिक योजनाअनुसार जिल्लाका दश पालिकामा अभियान सञ्चालन चल्ने छ ।
जानु पाण्डेकपिलवस्तु, असोज २० गते । नेकपा (एमाले) कपिलवस्तु जिल्ला कमिटीले ‘जनतासँग जनप्रतिनिधि’ अभियान सञ्चालन गरेको छ । जिल्ला कमिटीको वार्षिक योजनाअनुसार जिल्लाका दश पालिकामा अभियान सञ्चालन चल्ने छ । शनिबार बुद्धभूमि नगरपालिका र बाणगंगा नगरपालिकाबाट अभियान सञ्चालन भएको एमाले केन्द्रीय सदस्य ब्रिजेशकुमार गुप्ताले बताउनुभयो । अभियानको क्रममा जनताले विकासको काम सोचेअनुरूप नभएको गुनासो गरेका छन् । जनताको अपेक्षा एकातिर काम अर्कोतिर भएकाले विकास र जनचासो फरक देखिएको एमाले नेताहरूको भनाइ छ । भूमिहीनका समस्या, छाडा गाईबस्तुको कारण बालीनालीमा क्षति, सडक तथा पूर्वाधार विकास, पालिका स्तरीय अस्पताल निर्माणमा ढिलासुस्ती लगायतका समस्या समाधान गर्न जनचासो रहेको गुप्ताले बताउनुभयो ।अभियानमा निर्वाचनमा जनतासँग गरेका वाचा, आश्वासन, जनचाहना बुझ्ने एमाले जिल्ला अध्यक्ष डम्मर शर्माले बताउनुभयो । ‘हामीले जितेका पालिकामा पूरा गर्न योजना बनाउने र पराजित भएका पालिकामा जनताका कुरा सम्बन्धित निकायमा पुगाइने छ’ उहाँले भन्नुभयो । यस पटक हाम्रा कुराभन्दा पनि जनताका कुरा सुनेर उहाँहरूको सुझावअनुसार अगाडि बढ्ने शर्माको भनाइ छ । जनताका समस्या बुझेर कार्यान्वयनमा लैजाने भएको हुँदा राजनीतिकभन्दा पनि सामाजिक विकासको अभियान रहेको लुम्बिनी प्रदेश सभा सदस्य नवराज लामिछाने बताउनुभयो । अभियान अन्तर्गत जनताका समस्या, राय सुझाव संकलनगरी भावी योजना बनाउने, छलफल गर्ने तथा गुनासो सुन्नेगरी कार्यक्रम सञ्चालन हुनेछ । वडाका हरेक बस्ती समेटिनेगरी असोज महिनाभरी अभियान चल्ने एमाले कपिलवस्तुले जनाएको छ ।  अभियानको लागि बाणगंगा, बुद्धभूमि, मायादेवी र शुद्धोधन गाउँपालिकाले योजना निर्माण गरेको छ । 